Ambasador Kine u BiH Đi Ping izjavio je Srni da je kineska strana spremna da stane uz prijateljske narode BiH i pomogne im sa izazovima uzrokovanim pandemijom virusa korona.\nOn je istakao da pandemija virusa korona predstavlja zajednički izazov svih zemalja sveta.\n– Primetio sam da relevantne institucije u BiH, u skladu sa instrukcijama eksperata i savetima Svetske zdravstvene organizacije, aktivno preduzimaju mere na prevenciji i kontroli pandemije – rekao je Đi, prenosi Srpskainfo.\nOn je poručio da neće zaboraviti da su im zvaničnici i prijatelji iz civilnog društva BiH na različite načine pružali podršku i pomoć u ključnim trenucima kada je kineski narod ulagao sve napore u borbi protiv pandemije virusa korona.\nKineski diplomata je podsetio da je prošle sedmice održan video-sastanak stručnjaka Kine i zemalja centralne i istočne Evrope na kojem su kineski stručnjaci podelili iskustva u prevenciji, kontroli i lečenju pandemije.\n– Mi ćemo nastaviti održavati razmenu informacija sa BiH, te pružiti svaku pomoć u okviru svog kapaciteta – napomenuo je on.\nĐi je istakao da svi ljudi čine jednu porodicu koja zajedno živi u ovom globalnom selu.\nPrema njegovim rečima, kineska strana je spremna da, zajedno sa međunarodnom zajednicom, uključujući i BiH, nastavi ulagati napore u borbi protiv pandemije.\n– Udaljimo se od razlika u društvenim sistemima, istoriji, kulturi i fazama razvoja, te zajedno zaštitimo globalno selo koje deli i dobro i zlo, te izgradimo zajednicu zajedničke budućnosti čovečanstva – poručio je Đi.\nOn je dodao da je Kina dobro, kada je to i svet.\n- Kada je Kina dobro, svet je bolji - poručio je kineski ambasador u BiH.